મારી ઉંમર ભલે તે વખતે નવ વર્ષની હતી પરંતુ હિમ્મતવાલામાં શ્રીદેવીને જોઈ ત્યારે પહેલીવાર એવું લાગ્યું કે એવો વિચાર આવ્યો કે “ યાર આને છોકરી કહેવાય અને હું છોકરો છું!” હિમ્મતવાલા જોયા પછી શ્રીદેવી દિલોદિમાગ પર મહિનાઓ સુધી છવાઈ ગઈ. એ વખતે અખબારમાં દર શુક્રવારે એક આખું પાનું ભરીને અમદાવાદના થિયેટરો એડ આપતા અને એમાં હિમ્મતવાલાની શ્રીદેવીને સતત જોતા રહેવાનો આનંદ જ અનોખો હતો. પણ એ તો આવતી બ્લેક એન્ડ વ્હાઈટ જાહેરાતો અને એમાંય જો બરોબર સેટિંગ ન થયું હોય તો જીતુભાઈ કે પછી શ્રી નો ચહેરો આડોઅવળો પણ થઇ જતો પણ આ મામલે એ અખબારને મનોમન શ્રાપ આપ્યા વગર બીજું તો મારાથી કશું થઇ શકતું નહીં.